Konstantīns Pupurs

Konstantīns Pupurs (dzimis  Rīgā, miris ) bija latviešu politologs, vēsturnieks un valodnieks, cilvēktiesību aizstāvības grupas „Helsinki-86” aktīvists 3. atmodas laikā, Latviešu virsnieku apvienības biedrs, no 2010. gada — politiskās partijas „Visu Latvijai!” valdes loceklis, no 2011. gada — Latvijas Jūras akadēmijas galvenais speciālists — metodiķis un lektors.

 Dzīvesgājums 
Dzimis 1964. gadā Rīgā. 1981. gadā absolvēja mācības Rīgas 66. vidusskolā. No 1983. līdz 1986. gadam studēja Maskavas Vēstures un Arhīva institūtā. Pēc izslēgšanas no institūta (par pretvalstisku aģitāciju un propagandu) 1986. gadā iestājās Latvijas Valsts Universitātes Vēstures un Filozofijas fakultātē.
1987. gadā Konstantīns Pupurs aktīvi darbojās Vides Aizsardzības klubā. 1987. gada 14. jūnijā kopā ar cilvēktiesību aizstāvības grupu "Helsinki-86" piedalījās pretpadomju demonstrācijā Rīgā pie Brīvības pieminekļa. Gada beigās oficiāli iestājās  "Helsinki-86". No 1988. gada pārstāvēja grupas intereses Sabiedrisko Organizāciju padomē, kas tajā laikā pildīja funkcijas kā neliels “parlaments” visām neformālām, kā arī formālām organizācijām Latvijā.

1988. gada 14. jūnijā kopā ar savas grupas biedriem Staļina terora upuru piemiņas mītiņā un demonstrācijas laikā organizēja sarkanbaltsarkanā karoga pacelšanu. Bija pirmais, kurš 1988. gada 14. jūnijā pirmo reizi Latvijas pēckara vēsturē iznesa (neraugoties uz vairākiem mēģinājumiem no oficiālās varas puses apturēt šo gājienu) Latvijas nacionālo karogu cauri Rīgai, no Brīvības pieminekļa līdz pat Brāļu kapiem. Dažas dienas pēc šī gājiena K. Pupuram un viņa mātei PSRS vara atņēma padomju pavalstniecību un lika divu nedēļu laikā atstāt valsti. 1988. gada 11. jūlijā Konstantīns Pupurs izbrauca no Latvijas PSR.
No 1988. gada līdz 1990. gadam dzīvoja Rietumeiropā, piedalījās trimdas latviešu politiskajā darbībā un kultūras dzīvē, bet 1990. gadā izceļoja uz ASV. 

Pēc Latvijas neatkarības atjaunošanas Konstantīns Pupurs 1992. gadā atgriezās Latvijā, kur atsāka pārtrauktās studijas Latvijas Universitātē, bija studentu korporācijas Fraternitas Lataviensis biedrs.
1994. gadā pēc smagas fiziskās traumas (pastāv versija, ka vainojams bijušo VDK darbinieku uzbrukums) atgriezās ASV.
Līdz 1995. gadam ASV K. Pupurs strādāja slimnīcā par sanitāru, būvēja mājas, cepa hamburgerus „McDonald's” ēstuvē, bija matrozis Meksikas līcī ASV tirdzniecības flotē utt. K. Pupurs strādājis arī ASV Muitas un imigrācijas departamentā kā Masačūsetsas pavalsts sabiedrisko attiecību pārstāvis, tajā pašā laikā pildot arī dažādus Katoļu labdarības organizācijas uzdevumus kā Masačūsetsas pavalsts veselības un sociālās aprūpes pārstāvis un tulks.
1999. gadā ieguvis bakalaura grādu vēsturē Masačūsetsas Universitātē Bostonā (University of Massachusetts).
2003. gadā ar maģistra grādu absolvēja Londonas Ekonomikas un Politisko zinātņu augstskolu (London School of Economics and Political Science).
2004. gadā Konstantīns Pupurs kā apakšvirsnieks iestājās ASV Kara flotē un 2007. gadā, nepārtraucot dienestu, saņēma ASV armijas leitnanta (Second Lieutenant) pakāpi. No 2007. līdz 2008. gadam dienēja Ņūhempšīrā, Teksasā un Arizonā, bet no 2008. līdz 2010. gada februārim — Irākā un Vācijā. Dienesta laikā saņēmis vairākus apbalvojumus un medaļas.

2010. gada martā viņš atgriezās uz pastāvīgu dzīvi Latvijā, strādāja Rīgas pašvaldības policijas Centra rajona Tūrisma nodaļā un darbojās partijā „Visu Latvijai!”. 2010. gada oktobrī kandidēja 10. Saeimas vēlēšanās no Nacionālās Apvienības VL-TB/LNNK saraksta. 2010. gada beigās viņu ievēlēja partijas valdē.

2011. gada maijā Konstantīns Pupurs uzsāka darbu Latvijas Jūras akadēmijā kā galvenais speciālists — metodiķis, vēlāk kā lektors. 2011. gada 14. jūnijā K. Pupurs atkārtoja savu vēsturisko gājienu ar sarkanbaltsarkano karogu cauri Rīgai no Brīvības pieminekļa līdz Brāļu kapiem, lai vienotu latviešu tautu cīņai par tiesisku valsti. 

Miris 2017. gada septembrī.

 Atsauces 

Kategorija:1964. gadā dzimušie
Kategorija:2017. gadā mirušie
Kategorija:Rīgā dzimušie
Kategorija:"Visu Latvijai!" politiķi
Kategorija:Nacionālās apvienības "Visu Latvijai!"—"Tēvzemei un Brīvībai/LNNK" politiķi
Kategorija:Helsinki-86
Kategorija:Atmodas aktīvisti
Kategorija:Latvijas politiskie aktīvisti
Kategorija:Latvijas virsnieki
Kategorija:Latvijas Universitātes absolventi